
Rodaminok új megvilágításban: kiemelkedően hatékony fotolabilis vegyületek szintézise és vizsgálata

Kulcsszavak: xanténvázas fotolabilis védőcsoportok; rodamin-analógok; vöröseltolás
A fotolabilis védőcsoportok jelentősége abban rejlik, hogy fénnyel térben és időben szabályozhatók, így lehetővé teszik a célzott hatóanyagleadást. Kezdetben csak UV-fénnyel aktiválható fotolabilis vegyületek szintézise volt lehetséges, mely kedvezőtlen biológiai alkalmazásra alacsony szöveti áthatolóképessége és sejtkárosító hatása miatt. Az új fejlesztések célja, hogy a fotolabilis védőcsoportok abszorpciós maximumát eltolják vörös/közeli-infravörös tartományba, utat nyitva in vivo vizsgálatokhoz. [1]
Kutatásom a rodamin-analóg fotolabilis védőcsoportok továbbfejlesztésére, illetve szerkezetfüggő vizsgálatára irányult. [2] Célom olyan vöröseltolt xanténvázas fotolabilis vegyületek előállítása volt, melyekben az alapváz 3-as és 6-os pozíciójában lévő nitrogénatomok a Texas Red fluoreszcens festékhez hasonlóan többgyűrűs rendszereket alkotnak. [3]
[image: ]
Munkám során sikeresen alkalmaztam egyedi szintézisstratégiákat a julolidinnel kiterjesztett váz kétféle módosulatának-, illetve dietilamino-szubsztituenseket tartalmazó referenciavegyületek előállítására. A négy vegyületet fénnyel bevilágítva vizsgáltam a távozócsoport felszabadulásának hatékonyságát, illetve fénytől elzárva a sötétstabilitást. Kutatómunkám legfontosabb eredménye az irodalomban nem ismert X600-H „photocage”, mely öt lépésben szintetizálható, stabil, jó a vízoldékonysága és kiemelkedő hatékonysággal bomlik fény hatására.

